L’equip absolut A del Club Waterpolo Burjassot inicia els seus partits
2025-07-24

Aquest cap de setmana els xics de l’equip absolut A del Club Waterpolo Burjassot han viscut la seua primera jornada de competició; una primera jornada en la qual no van poder alçar-se amb la victòria final enfront del CW Túria absolut D, malgrat ser una trobada molt lluitada.

En el seu primer partit de lliga, els de Burjassot van caure derrotats per 11 gols a 9 malgrat el bon ritme de joc mostrat i d’avançar-se en el marcador en la primera possessió del partit amb un gol de Sergio Ortiz. No van poder aconseguir la victòria final, però la dominació dels burjassoters, en bona part del partit, els va portar a no perdre les forces fins al tercer temps, quan el resultat es va posar costa amunt. Per la seua banda, el Club Waterpolo Burjassot absolut B també va caure derrotat enfront del CW Túria absolut C per un resultat d’1 a 21.

La pròxima cita esportiva de l’equip absolut A serà el dissabte 17 de gener en la Piscina Coberta Municipal de Burjassot i els enfrontarà als xics del Castelló B.